Raadio 2 hommikuprogramm ei alusta 4. septembril mitte ainult uue äratajaduo, Karl-Andreas Kalmeti ja Margus Kamlatiga, vaid oma koha võtab sisse ka hommikune uudistelugeja Janet Õunapuu.
"R2 hommiku-uudiste idee on selles, et inimesed saaksid paariminutilise kokkuvõtte kõige olulisematest uudistest. R2 uudistesaatel puudub kindel pikkus ehk saade on väga paindlik - kui maailmas ikka midagi ei toimu, siis sellest saavad teada ka meie kuulajad," selgitas Janet ERR Menule uut saatekontseptsiooni.
"Kui aga parasjagu toimub midagi olulist või midagi, kus lisandub sekunditega uut infot, saame hommikuprogrammis väga kiiresti info kuulajateni viia ka uudistesaate väliselt," lisas ta.
Raadio 2 hommikuprogrammi jäävad reedeti juhtima ka Gert Zavatski ja Jakob Rosin. Neli erinevat saatejuhti Janeti sõnul uudiste lugemisse mingit muutust ei too, küll aga erinevad vastavalt saate vedajatele kindlasti teemalaiendused ja ka Janeti enda roll saadetes.
"Aktuaalse kaamera" jälgijatele on Janet Õunapuu tuntud kui kultuuriuudiste toimetaja ning seda tööd ta hommikuprogrammi kõrvalt jätta ei kavatse. "Kultuuriuudistes näeb mind edasi nii nagu varem, ikka kahel päeval nädalas."
"Sügis saab minu jaoks olema põnev väljakutse, kuidas lühidalt kõik oluline ära öelda ja muidugi, kuidas kell 5.45 maailmast aru saada," on Janet põnevil. "Esialgun stardin umbes kümne äratusega!"
Toimetaja: Kerttu Kaldoja